Bibimbap

Bibimbap (din limba coreeană bibimbap pronunție în coreeană [pi.bim.p͈ap̚], însemnând „orez amestecat”), uneori romanizat ca bi bim bap sau bi bim bop, este un fel de mâncare coreean din orez. Bibimbap este servit ca un bol de orez alb cald acoperit cu namul (legume sotate și condimentate) și gochujang (pastă de ardei iute), sos de soia sau doenjang (pastă de soia fermentată). Un ou crud sau prăjit și felii de carne (de obicei de vită) fac de obicei parte din acest fel. Felul de mâncare se amestecă bine cât este încă fierbinte, chiar înainte de a mânca.
În Coreea de Sud, Jeonju, Jinju și Tongyeong sunt zone cunoscute mai ales pentru versiunile lor de bibimbap. În 2011, bibimpap a fost inclus ca al 40-lea fel de mâncare într-o listă a 50 cele mai delicioase din lume, întocmită de CNN Travel.
Numele bibimbap a fost adoptat în secolul al XX-lea. Din perioada Joseon (1392–secolul al XVI-lea) până în secolul al XX-lea, bibimbap se numea goldongban, care înseamnă orez amestecat cu diferite ingrediente. Acest fel de mâncare era în mod tradițional consumat în ajunul anului nou lunar, deoarece în acea vreme se considera că resturile de mâncare și garniturile rămase nu trebuie să treacă în anul nou. Soluția la această problemă a fost amestecarea acestor resturi într-un bol cu orez. Bibimbap este, de asemenea, considerat ca masă pentru țărani și fermieri, mai ales în perioadele de muncă intensă, deoarece era cel mai simplu mod de a găti pentru un număr mare de persoane. Bibimbap era servit regelui ca masă de prânz sau ca gustare între mese.
Bibimbap este menționat pentru prima dată în Siuijeonseo, o carte de bucate anonimă din secolul al XIX-lea. În această carte, numele este scris ca 비빔밥 (bubuimbap). Unii experți susțin că bibimbap provine din practica tradițională de a amesteca toate alimentele oferite ca ofrandă în timpul unui ritual ancestral (jesa) într-un castron înainte de a lua parte la ritual.
De la sfârșitul secolului al XX-lea, bibimbap a început să apară din ce în ce mai mult în diferite țări, mai ales datorită ușurinței preparării. Este servit pe multe curse aeriene spre Coreea de Sud.
Legume frecvent utilizate în bibimbap includ oi (castravete) tăiat julien, dovlecel, mu (ridiche), ciuperci, doraji (rădăcină de floare balon) și gim, precum și spanac, germeni de soia și gosari (tulpini de ferigă). Dubu (tofu), fie simplu sau sote, sau o frunză de salată verde poate fi adăugată, iar carnea de pui sau fructe de mare pot înlocui carnea de vită. Pentru prezentare, grupurile de diverse legume sunt adesea așezate astfel încât culorile adiacente să se potrivească. În versiunea sud-coreeană sunt adăugate și ulei de susan, pastă de ardei roșu (gochujang) și semințe de susan.
Ingredientele din bibimbap sunt pline de simbolism. Negrul sau culorile închise reprezintă nordul și rinichii – de exemplu, ciuperci shiitake, ferigi sau alge. Roșul sau portocaliul reprezintă sudul și inima, prin ardei iute, morcovi și jujube. Verdele reprezintă estul și ficatul, prin castravete si spanac. Albul este vestul și plămânii, cu alimente precum germeni de fasole, ridiche și orez. Galbenul reprezintă centrul și stomacul, cu alimente care includ dovleac, cartofi sau ouă.